als_Latn dik_Latn sag_Latn
Dosja e prokurorisë së Beratit për mjekun Artan Sulo, dëshmitë e familjarëve
Prokuroria e Beratit regjistron procedim penal për kirurgun që ngacmoi seksualisht një 21-vjeçare nga fshatrat e këtij rrethi, ndërsa dosja po përgatitet për të shkuar në gjykatë, ku mjeku rrezikon deri në 5 vjet burg. Kështu, nga përshkrimi i dosjes së prokurorisë, 52-vjeçari Artan Sulo, i cili rezultoi i varur nga alkooli dhe që tashmë është pushuar nga puna, e kishte ngacmuar vajzën nga fshati Duhanas, duke i prekur fillimisht gjoksin dhe më pas në organin gjenital, teksa tentoi ta puthte në buzë. Më tej, vajza ishte ankuar te familjarët, të cilët debatuan me kirurgun, derisa mbërriti policia. Prokuroria thotë se nga analiza e plotë e të gjitha akteve, deklarimeve dhe fakteve, arrin në përfundimin se Sulo ka konsumuar tërësisht elementet e veprës penale.
Ngacmimi në spital
Sipas informacionit zyrtar të Prokurorisë së Beratit, më 3 tetor 2014, ora 17:00, nga Policia Gjyqësore është kryer ndalimi i të pandehurit Artan Sulo, me detyrë mjek kirurg pranë Spitalit Rajonal të Beratit, për veprën penale “ngacmimi seksual”, veprim i cili është vlerësuar i ligjshëm nga gjykata dy ditë më vonë. Arrestimi i të pandehurit është kryer mbi bazën e kallëzimit të shtetases A.B, 21 vjeçe. Në kallëzimin e saj, vajza sqaron se, është shtruar për arsye shëndetësore në spital dhe i është nënshtruar një operacioni, të kryer më 1 tetor 2014, nga mjeku specialist, i pandehuri Artan Sulo. Më 3 tetor, rreth orës 10.30, kallëzuesja me urdhër të të pandehurit është shoqëruar nga infermierja Y.Rr, për në sallën e operacionit, me qëllim mjekimin e plagës. Gjatë mjekimit i pranishëm ka qenë mjeku kirurg, i cili pas mjekimit të kryer nga infermierja, e ka shoqëruar vajzën në dhomën e mjekut për t’i vërejtur plagën. Teksa janë ndodhur të dy, në këtë dhomë, i pandehuri e ka prekur kallëzuesen në pjesën e gjoksit dhe i ka futur dorën poshtë, duke e prekur atë në organin gjenital. Në të njëjtën kohë ka tentuar ta puthë në buzë, duke e tërhequr pas vetes. Sipas njoftimit të prokurorisë, vajza ka kundërshtuar, duke mundur të shkëputet nga mjeku dhe doli në korridorin e sallës së operacioneve, ndërkohë që mjeku e kapi sërish nga krahu dhe e kërcënoi që të mos i tregonte askujt për atë çka ndodhi. Vajza i ka thënë se jo vetëm që do të tregonte, por do të lajmëronte edhe policinë.
Infermieret
Sipas prokurorisë, i pandehuri Artan Sulo, menjëherë pas ndalimit nga policia, në shpjegimet e tij, dhënë në cilësinë e personit në hetim, nuk ka pranuar ta ketë ngacmuar seksualisht kallëzuesen A.B, duke pretenduar që, kjo paciente është shoqëruar në sallë nga kryeinfermierja Y.Rr, e cila ka kryer mjekimin. Sipas Sulos, pas mjekimit, pacientja është shoqëruar nga infermierja tjetër F.K për në dhomën e saj, duke pretenduar kështu, që të mos ketë qenë në asnjë çast, i vetëm me kallëzuesen. Pas mjekimit, i pandehuri pretendon se, në dhomën e mjekut kanë shkuar familjarët e vajzës, të cilët e kanë fyer dhe goditur me pretendimin se, ai e kishte ngacmuar seksualisht vajzën. Ndërkaq, kryeinfermierja e sallës së operacionit të repartit të kirurgjisë në Spitalin Rajonal të Beratit, ka sqaruar rreth kësaj ngjarjeje se, mjeku pasi ka dalë nga salla e operacionit, e ka urdhëruar të shoqëronte pacienten e dhomës nr.18, për mjekim në sallën e operacionit. Deklaruesja, pasi ka marrë pacienten, e ka vendosur në shtratin që ndodhet në korridorin e sallës së operacionit dhe ka mjekuar plagën, në prezencën e kirurgut. Pas mjekimit ajo është larguar drejt sallës së operacionit, duke i lënë vetëm të dy. Rreth kësaj ngjarjeje është pyetur shtetasja F.K., me detyrë infermiere e sallës së operacionit. Ajo ka sqaruar se, atë ditë, teksa po shkonte drejt sallës së operacionit për të marrë garzat, në momentin që po hynte në sallë ka parë vajzën duke dalë nga dera e jashtme e sallës së operacionit, ndërkohë që te dera e priste një i afër. Në momentin kur infermierja hyri në korridor, ka gjetur të vetëm, të pandehurin Artan Sulo.
Familjarët
Në deklarimet e tyre, të afërmit e vajzës, shtetasit F.B. dhe E.P., kanë treguar mbi gjendjen psikologjike të 21-vjeçares pas kontaktit me mjekun, për të cilin mësuan se kishte ngacmuar seksualisht të dëmtuarën. F.B., (nëna e vajzës) sapo u vu në dijeni të këtij fakti kontaktoi me mjekun, i cili pasi u fye prej saj, i tha “më vrit”, ndërkohë që nëna i ka thënë se ishte ai që ia vrau vajzën e saj të operuar. Deklaruesi E.P., sapo është afruar pranë mbesës, ajo ka filluar të qajë dhe ai e ka pyetur se çfarë kishte ndodhur. E dëmtuara i ka thënë se nuk mund të fliste aty dhe pasi janë larguar në fund të korridorit të spitalit, ajo i ka treguar se kirurgu e futi në dhomën e mjekut dhe atje e ka prekur në trup dhe ka tentuar ta puthte. Pasi e ka pyetur se për cilin doktor bëhej fjalë, ai ka kontaktuar me të pandehurin, i cili ka kërkuar ta qetësojë, duke e ftuar në dhomën e mjekut. Rreth orës 13.30, në spital ka shkuar nëna e së dëmtuarës, shtetasja F.B. e cila, e shoqëruar nga vëllai i saj, shkuan në dhomën e mjekut dhe i thanë “të të vijë turp për veprimet e tua” dhe e ka goditur me çantën që mbante në dorë. E.P. ka ndërhyrë duke shoqëruar motrën e tij F.B. për në dhomën e pacientes, ndërkohë që aty mbërriti policia. Deklaruesja R.B., ka thënë se ishte bashkë me motrën, kallëzuesen A.B., ndërkohë që një infermiere ka shoqëruar motrën për mjekim. Ajo ka qëndruar në korridor ndërkohë që A.B., pas ngjarjes, ka dalë me shpejtësi nga dera e sallës së operacionit e frikësuar dhe e tmerruar, por pa i treguar se çfarë kishte. Vajza i tha të lajmëronin të atin dhe do t’i tregonte gjithçka më pas.
als_Latn als_Latn als_Latn als_Latn glg_Latn als_Latn als_Latn als_Latn